《送长蘅偕计北上二首 其一》
明代·郑胤骥

平生少年时，嬉游爱冬至。痴儿三五群，狂纵无复忌。

尔来渐老大，遂觉情怀异。不惜事业赊，不惜居诸费。

但每当良辰，畏债乃不啻。虽颇亦聊浪，发兴俱成伪。

之子远行役，离愁纷已炽。复当一阳初，相送发长喟。

娓娓所欲言，文序略已备。兹者为此诗，姑以舒愁思。

每羡女妙年，今亦三十二。蹇予惭潦倒，视子又加四。

中年易伤离，此不异人意。况仆本恨人，对此更劬勚。

进取何所难，子行当试吏。自顾非伦匹，别离从此始。

之子性耽奇，兼复爱气类。京师才贤薮，旧游亦交臂。

知尔不寂寞，徒伤予憔悴。子每从予言，畏途宜远避。

卜筑城市间，扰扰终为累。匪族难可俱，矧乃骨不媚。

愧予不能从，交游颇杂厕。面目良可憎，相对都无致。

高言不敢出，鄙辞强拟议。姑云免世患，志意无乃陂。

辟如荆棘丛，转辗因成刺。以此为子忧，其次莫如醉。

当筵辄沉酣，念子能无愧。买山以终隐，此语吾能记。

感子珍重意，临歧聊相质。天寒远山静，日暮长江驶。

泛泛水上影，遥遥征人辔。祖席已伤违，荒城愁复洎。

时有南来人，德音须勤寄。